Afrigters opgewonde oor Sharks/Stormers-derbySharks teen die WP. (Foto: argief) ŉ Paar ervare Springbok-spelers sal weliswaar vanmiddag se plaaslike derbywedstryd tussen die Sharks en die Stormers in Durban misloop, maar daar sal steeds meer as genoeg talent op Kingspark uitdraf. Met ŉ nasionale voorbereidingskamp om die draai geniet verskeie sleutelspelers ŉ blaaskans, maar Aphelele Fassi, Rohan Janse van Rensburg, Deon Fourie en Manie Libbok sal nogtans vir die nodige vonk sorg. “Ons het agt Springbokke in die sisteem wat vir die volgende paar weke nie vir ons beskikbaar sal wees nie. Hierdie seisoen is egter ŉ spanpoging – dit gaan oor 50 spelers en nie net die 23 wat vir die Springbokke speel nie,” het Neil Powell gesê. Volgens die Sharks se direkteur van rugby het sy span verlede week ŉ reusekaraktertoets geslaag toe hulle staande teen ŉ begeesterde Edinburgh-span weg van die huis gebly het. “Ons was toe veral wat verdediging betref op ons stukke en ons sal beslis op daardie vertoning wil voortbou. As ŉ afrigtersgroep kan ons nie eintlik vir meer vra nie. Dit is goed dat ons nou die nodige selfvertroue het voordat ons teen die Stormers speel.” Op sy beurt kan John Dobson ook op spelers soos Clayton Blommetjies, Seabelo Senatla en Dan du Plessis reken. “ŉ Suid-Afrikaanse derby weg van die huis is altyd ŉ taai storie en ons sal op ons skerpste moet wees,” het die Stormers-afrigter gesê. Die wedstryd begin vandag om 14:00 en die aksie sal regstreeks op SuperSport uitgesaai word. Sharks: Aphelele Fassi (heelagter), Marnus Potgieter (regtervleuel), Ben Tapuai (buitesenter), Rohan Janse van Rensburg (binnesenter), Thaakir Abrahams (linkervleuel), Curwin Bosch (losskakel), Cameron Wright (skrumskakel), Phepsi Buthelezi (agtsteman en kaptein), Henco Venter (flank), James Venter (flank), Gerbrandt Grobler (slot), Hyron Andrews (slot), Carlu Sadie (stut), Kerron van Vuuren (haker), Ntuthuko Mchunu (stut). Plaasvervangers: Dan Jooste, Dian Bleuler, Hanro Jacobs, Reniel Hugo, Sikhumbuzo Notshe, Bradley Davids, Lionel Cronjé en Yaw Penxe. Stormers: Clayton Blommetjies (heelagter), Suleiman Hartzenberg (regtervleuel), Ruhan Nel (buitesenter), Dan du Plessis (binnesenter), Seabelo Senatla (linkervleuel), Manie Libbok (losskakel), Herschel Jantjies (skrumskakel), Marcel Theunissen (agtsteman), Junior Pokomela (flank), Deon Fourie (flank en kaptein), Gary Porter (slot), Ruben van Heerden (slot), Neethling Fouché (stut), Joseph Dweba (haker), Brok Harris (stut). Plaasvervangers: Andre-Hugo Venter, Ali Vermaak, Sazi Sandi, Ben-Jason Dixon, Willie Engelbrecht, Keke Morabe, Paul de Wet, Sacha Feinberg-Mngomezulu.